En gruppe beboere på fristaden Christiania i København har taget initiativ til en kampagne imod voldelige gruppers dominans af hashmarkedet.

Læs kampagnens grundlag her.

ROCKERFRI RYGER

Christiania, torsdag 30. oktober 2014



Hvis du læser dette, betyder det, at “Rockerfri Ryger” kampagnen officielt ER sat i gang.

Denne uofficielle kampagne udgår fra Christiania, der i danmarkshistorisk perspektiv har været og stadig er en af de bærende kræfter i legaliseringskampen. Christiania har altid kæmpet for en mere besindig dansk narkopolitik, som bl.a. har resulteret i det “junkfrie røgmarked” vi ser i dag. Det er nu også herfra, at startskuddet til en ny og landsdækkende boykot-kampagne for et “rockerfrit røgmarked” lyder.



Kampagnens eneste ansigt udadtil er den smilende og naive, men dog erfarne og beslutsomme maskot.

Den manifesterer sig i dette øjeblik i mailbokse, på facebook og i andre virtuelle rum landet over. Den har desuden taget fysisk form som klistermærke, og det forlyder, at den utålmodigt springer op af de særlige kuverter, der i dag er dukket op med posten her og der og alle vegne.



Og det, den siger med sin blotte eksistens, er følgende:



Kære godtfolk i og uden for det ganske rige, som har alles ve og vel på hjerte,



• Sagen er den,

… at volden hærger på gader og stræder i dette ellers fredelige og hyggelige lille land....

Rockernes de facto statsstøttede dominans af cannabis-handlen har lig i lasten både her og udenlands.



• Sagen er den,

… at folkevalgte politikere og ordensmagten skal beskytte befolkningen mod overgreb og trusler.

Men forbudspolitiken medfører i stedet at borgeren står sagesløs over for banderne, men også over for ordensmagten, som får udvidede beføjelser.



• Sagen er den,

… at de voldelige grupperingers dominans af markedet er hjulpet på vej af forbrugernes handlevaner.

Der er et behov for, at forbrugeren tager ansvar. At staten ikke gør det og ikke har legaliseret cannabis endnu, er uforståeligt og stærkt kritisabelt, men intet eksempel at følge.



**** BOYKOT - LEGALISER *****

!! ROCKERFRI CANNABIS NU !!

Facebook-side: http://goo.gl/L5YKRw



• Boykotten er et nødvendigt svar på bandernes vold og misbrug af den illegale situation.

• Boykotten tydeliggør samtidigt, at roden til problemet er forbudspolitikken.

• Boykotten styrker legaliseringskampen og dennes integritet.



Denne meddelelse er sendt til mere OG mindre tilfældige mail-adresser og mailinglister. Den er sendt til alle medlemmer af folketinget, regeringen, Københavns borgerrepræsentation samt til pressen. I tilfælde af, at landets regering, i modsætning til hovedstadens politikere, igen har travlt andetsteds, opfordres godtfolk under alle omstændigheder til at tage sagen i egen hånd:



Støt kampagnen ved at læse, like, dele og downloade flyeren på facebook siden og ved at sende denne skrivelse og dens tanker videre ud i dit netværk.



Pas nu på jer selv og hinanden derude, for det er og forbliver det vigtigste.



Kærligst

Besøg kampagne-siden »Rockerfri Ryger« på facebook her.